У Вікіпедыі ёсць артыкулы пра іншых асоб з прозвішчам Кіш.

**Таміслаў Кіш** (харв.: Tomislav Kiš; нар. 4 красавіка 1994, Заграб) — харвацкі футбаліст, нападнік баснійскага клуба «Зрыньскі» з Мостара.

Клубная кар’ера
---------------

Пачынаў займацца футболам у заграбскіх клубах «Дубрава» і «Дынама», пазней гуляў за «Краацыю» (Сесветэ), у складзе гэтай каманды ў сезоне 2010/11 стаў найлепшым бамбардзірам юнацкага чэмпіянату Харватыі з 27 галамі ў 26 матчах. Пасля перайшоў у «Хайдук» са Спліта, а ў студзені 2012 далучыўся да яго асноўнай каманды. Дэбютаваў у Першай харвацкай лізе 2 сакавіка 2012 года, выйшаўшы на поле ў канцы матча супраць «Заграба» (4:2).

Не атрымаўшы дастатковай ігравой практыкі ў «Хайдуку», у студзені 2014 года адправіўся ў арэнду ў клуб другога дывізіёна «Дугаполе». У першых трох матчах за гэты клуб адзначыўся чатыры разы, але ў чацвёртым матчы атрымаў траўму і выбыў да канца сезона. У сезоне 2014/15 выступаў на правах арэнды за «Горыцу» і славенскі «Заўрч».

Сезон 2015/16 пачаў у складзе «Хайдука», аднак неўзабаве пакінуў каманду і перайшоў у бельгійскі «Кортрэйк». Спачатку гуляў у асноўным складзе, пазней стаў часцей выхадзіць на замену ці заставацца на лаўцы запасных. У жніўні 2016 года быў аддадзены ў арэнду ў клуб другога дывізіёна «Серкль Бругэ», дзе быў асноўным нападнікам, у 24 матчах адзначыўся 7 галамі.

У ліпені 2017 года прыбыў на прагляд у беларускі клуб «Шахцёр» з Салігорска і ў выніку падпісаў кантракт. У складзе салігарчан стаў чаргаваць выхады ў стартавым складзе і на замену, за паўгады ў 12 матчах забіў 5 галоў. Сезон 2018 пачынаў у аснове, пазней стаў радзей з’яўляцца на полі, з ліпеня не гуляў з-за траўмы. У верасні 2018 года па пагадненні бакоў пакінуў салігорскі клуб.

У кастрычніку 2018 года вярнуўся ў Харватыю, папоўніўшы склад клуба «Дугаполе» з другога дывізіёна. У снежні 2018 года перайшоў у вільнюскі «Жальгірыс». Замацаваўся ў якасці асноўнага нападніка літоўскай каманды, з 27 галамі стаў найлепшым бамбардзірам A Лігі 2019. У студзені 2020 года далучыўся да паўднёвакарэйскага клуба «Сонам». У пачатку 2021 года вярнуўся з арэнды ў «Жальгірыс», дапамог клубу ў сезоне 2021 стаць чэмпіёнам і уладальнікам Кубка Літвы.

У лютым 2022 года перайшоў у венгерскі «Мезёкёвешд», а ў студзені 2023 года перабраўся ў баснійскі «Зрыньскі».

Міжнародная кар’ера
-------------------

Выступаў за юнацкія і моладзевую зборную Харватыі. Увосень 2012 года ў складзе юніёрскай зборнай Харватыі ўдзельнічаў у адборачным раўндзе чэмпіянату Еўропы, дзе ў матчы з Азербайджанам забіў 5 галоў (выніковы лік 7:1).

Дасягненні
----------

* Харватыя 02Сярэбраны прызёр Срэбраны прызёр чэмпіянату Харватыі: 2011/12
* Харватыя 03Бронзавы прызёр Бронзавы прызёр чэмпіянату Харватыі: 2013/14
* Харватыя Уладальнік Кубка Харватыі: 2013
* Беларусь 03Бронзавы прызёр Бронзавы прызёр чэмпіянату Беларусі: 2017
* Літва 01Чэмпіён Чэмпіён Літвы: 2021
* Літва 02Сярэбраны прызёр Срэбраны прызёр чэмпіянату Літвы: 2019
* Літва Уладальнік Кубка Літвы: 2021
* Літва Найлепшы бамбардзір чэмпіянату Літвы: 2019 (27 галоў)
* Боснія і Герцагавіна 01Чэмпіён Чэмпіён Босніі і Герцагавіны: 2023
* Боснія і Герцагавіна Уладальнік Кубка Босніі і Герцагавіны: 2023

Зноскі
------

1. ↑  Tomislav Kis // Transfermarkt — 2000. Праверана 9 кастрычніка 2017.<a href='https://wikidata.org/wiki/Track:Q2449070'></a>
2. ↑  Tomislav Kiš // FBref.com<a href='https://wikidata.org/wiki/Track:Q56239490'></a>
3. ↑  "Шахтер" подписал контракт с хорватским форвардом Кишем
4. ↑  "Шахтер" объявил о расторжении контракта с Кишем
5. ↑  Экс-нападающий "Шахтера" пополнил ряды вильнюсского "Жальгириса"
6. ↑  Экс-нападающий "Шахтера" продолжит карьеру в Южной Корее

|  |  |
| --- | --- |
| ⚙️   Тэматычныя сайты | by.tribuna.com · FBref.com · FootballDatabase.eu · FootballFacts.ru · K League · Soccerway · teams.by · Transfermarkt (ігрок) · worldfootball.net (ігрок) · Прэсбол · УЕФА · ХФС |